### NN 41/2023 (14.4.2023.), Odluka o izdavanju i prodaji zlatne i srebrne numizmatičke kovanice »Konturna kravata«

Hrvatska narodna banka

736

Na temelju članka 104. stavka 1. točke 7. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), a u svezi s člankom 33. stavkom 2. Zakona o uvođenju eura kao službene valute u Republici Hrvatskoj (»Narodne novine«, br. 57/2022. i 88/2022.) Savjet Hrvatske narodne banke na sjednici održanoj 11. travnja 2023. donio je

ODLUKU

O IZDAVANJU I PRODAJI ZLATNE I SREBRNE NUMIZMATIČKE KOVANICE
 »KONTURNA KRAVATA«

Članak 1.

Hrvatska narodna banka izdaje zlatnu i srebrnu numizmatičku kovanicu s osnovnim motivom konturne kravate, prepoznatljivoga i znamenitoga kulturološkog motiva u popularnoj povijesti Republike Hrvatske.

Članak 2.

(1) Zlatna numizmatička kovanica iz članka 1. ove Odluke (u nastavku teksta: zlatna numizmatička kovanica) izdaje se u apoenu od 100 eura, u količini ne većoj od 500 komada i u ukupnom nominalnom iznosu ne većem od 50.000,00 eura.

(2) Zlatna numizmatička kovanica izrađuje se od zlata stupnja čistoće 999,9/1000, u tehnici kovanja kovničkog sjaja i ima masu od 31,103 grama uz moguće odstupanje od +0,10 grama te promjer od 46,90 milimetara x 19,90 milimetara uz moguća odstupanja od ±0,10 milimetara.

Članak 3.

(1) Na licu zlatne numizmatičke kovanice prikaz je osnovnog motiva konturne kravate reljefno modelirane u dizajnu raznih kvadrata koji simboliziraju polja grba Republike Hrvatske.

(2) Na naličju zlatne numizmatičke kovanice prikaz je osnovnog motiva konturne kravate predstavljene u dizajnu različitih dijagonala, pri čemu se razine dijagonala razlikuju u minimalnom pomaku visine jedna u odnosu na drugu. Na različitim dijagonalama nalaze se natpis »REPUBLIKA HRVATSKA«, oznaka nominalne vrijednosti »100«, naziv novčane jedinice »EURO« i godina izdanja kovanice »2023.«.

Članak 4.

(1) Srebrna numizmatička kovanica iz članka 1. ove Odluke (u nastavku teksta: srebrna numizmatička kovanica) izdaje se u apoenu od 6 eura, u količini ne većoj od 500 komada i u ukupnom nominalnom iznosu ne većem od 3.000,00 eura.

(2) Srebrna numizmatička kovanica izrađuje se od srebra stupnja čistoće 999,9/1000, u tehnici kovanja visokoga kovničkog sjaja i ima masu od 62,207 grama uz moguće odstupanje od +0,50 grama te promjer od 60 milimetara uz moguće odstupanje od ±0,50 milimetara.

Članak 5.

(1) Na licu srebrne numizmatičke kovanice prikaz je gornjeg dijela suvremenoga stiliziranog poslovnog odijela.

(2) Na naličju srebrne numizmatičke kovanice prikazani su vojnici u tradicionalnim odijelima s rupcima oko vrata, čime se simboliziraju hrvatski vojnici iz Tridesetogodišnjeg rata, za koje se smatra da su nošenjem slikovitih rubaca vezanih oko vrata potaknuli novi trend u odijevanju koji se u 17. stoljeću raširio Europom, a poslije i svijetom. U gornjem dijelu kovanice, uz rub, nalazi se natpis na francuskom jeziku »À LA CROATE« (na hrvatski način). U donjem dijelu kovanice polukružno uz rub kovanice nalaze se natpis ­»REPUBLIKA HRVATSKA«, oznaka nominalne vrijednosti »6«, naziv novčane jedinice »EURO« i godina izdanja kovanice »2023.«.

Članak 6.

Obodi su zlatne i srebrne numizmatičke kovanice glatki.

Članak 7.

Autor je likovnog rješenja zlatne i srebrne numizmatičke kovanice sveučilišni prvostupnik kiparstva Nikola Vudrag.

Članak 8.

Zlatna i srebrna numizmatička kovanica s osnovnim motivom konturne kravate zajedno čine numizmatički komplet, a puštaju se u prodaju 18. travnja 2023.

Članak 9.

Prodaju kompleta zlatne i srebrne numizmatičke kovanice, koja obuhvaća i poduzimanje svih popratnih aktivnosti u svrhu omogućavanja prodaje, uključujući promociju, obavlja Hrvatska kovnica novca d.o.o. po prodajnoj cijeni koju, kao ovlašteni prodavatelj, samostalno određuje u skladu s člankom 2. stavkom 3. Odluke o određivanju i objavi prodajnih cijena prigodnih zlatnih i srebrnih kovanica, numizmatičkih kovanica i numizmatičkih kompleta (»Narodne novine«, br. 15/2023.).

Članak 10.

Ova Odluka stupa na snagu sljedećega dana nakon dana objave u »Narodnim novinama«.

O.br. 466-2721-090/04-23/BV

Zagreb, 11. travnja 2023.

Predsjednik Savjeta
 Hrvatske narodne banke
 Guverner
 Boris Vujčić, v. r.